**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2010 ԹՎԱԿԱՆԻ ԴԵԿՏԵՄԲԵՐԻ 30-Ի N 1734-Ն ԵՎ 2013 ԹՎԱԿԱՆԻ ԴԵԿՏԵՄԲԵՐԻ 26-Ի N 1489-Ն ՈՐՈՇՈՒՄՆԵՐԻ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Համաձայն «Պետական կենսաթոշակների մասին» Հայաստանի Հանրապետության օրենքի 19-րդ հոդվածի 2-րդ մասի և «Պետական նպաստների մասին» Հայաստանի Հանրապետության օրենքի 6-րդ և 35-րդ հոդվածների` Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2010 թվականի դեկտեմբերի 30-ի «Հիմնական կենսաթոշակի և թաղման նպաստի չափերը, ստաժի մեկ տարվա արժեքը, պարտադիր ժամկետային զինվորական ծառայության շարքային կազմի զինծառայողների հաշմանդամության և նրանց ընտանիքների անդամների կերակրողին կորցնելու դեպքում կենսաթոշակների չափերը սահմանելու մասին» N 1734-Ն որոշման մեջ կատարել հետևյալ փոփոխությունները` 1-ին կետի 5-րդ ենթակետի «գ» պարբերությունում «18000» թիվը և 6-րդ ենթակետում «24000» թիվը փոխարինել «25500» թվով:

2. Հայաստանի Հանրապետության կառավարության 2013 թվականի դեկտեմբերի 26-ի «Ծերության, հաշմանդամության, կերակրողին կորցնելու դեպքում նպաստների և թաղման նպաստի չափերը սահմանելու մասին» N 1489-Ն որոշման մեջ կատարել հետևյալ փոփոխությունները`

1) որոշման 1-ին կետի`

ա. 1-ին ենթակետում «16000» թիվը փոխարինել «25500» թվով.

բ. 2-րդ ենթակետի «ա», «բ» և «գ» պարբերություններում «21500», «19000» և «16000» թվերը փոխարինել «25500» թվով.

գ. 3-րդ ենթակետում «16000» թիվը փոխարինել «25500» թվով:

3. Սույն որոշումն ուժի մեջ է մտնում 2019 թվականի հունվարի 1-ից:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2010 ԹՎԱԿԱՆԻ ԴԵԿՏԵՄԲԵՐԻ 30-Ի N 1734-Ն ԵՎ 2013 ԹՎԱԿԱՆԻ ԴԵԿՏԵՄԲԵՐԻ 26-Ի N 1489-Ն ՈՐՈՇՈՒՄՆԵՐԻ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Իրավական ակտի անհրաժեշտությունը (նպատակը)**

Ներկայացվող նախագծի նպատակը կենսաթոշակառուների, ծերության, հաշմանդամության և կերակրողին կորցնելու դեպքում նպաստ ստացողների շրջանում ծայրահեղ աղքատությունը հաղթահարելն է։

**1.1. Կարգավորման հարաբերությունների ներկա վիճակը և առկա խնդիրները**

2010 թվականի դեկտեմբերի 30-ի N 1734-Ն որոշմամբ, ի կատարում «Պետական կենսաթոշակների մասին» ՀՀ օրենքի, ի թիվս այլ ցուցանիշների, սահմանված են նաև հիմնական աշխատանքային և զինվորական կենսաթոշակների չափերը հաշվարկելու համար հիմնական կենսաթոշակի չափը, աշխատանքային ստաժի և զինվորական ծառայության ստաժի մեկ տարվա արժեքը։

ՀՀ կառավարության 2013 թվականի դեկտեմբերի 26-ի N 1489-Ն որոշմամբ, ի կատարում «Պետական նպաստների մասին» ՀՀ օրենքի, սահմանված են ծերության, հաշմանդամության, կերակրողին կորցնելու դեպքում նպաստների չափերը, որոնք կազմում են.

1) ծերության նպաստի չափը՝ 16000 դրամ.

2) հաշմանդամության նպաստի չափերը՝

ա. 1-ին խմբի հաշմանդամի և հաշմանդամ երեխայի համար՝ 21500 դրամ,

բ. երկրորդ խմբի հաշմանդամի համար՝ 19000 դրամ,

գ. երրորդ խմբի հաշմանդամի համար՝ 16000 դրամ.

3) կերակրողին կորցնելու դեպքում նպաստի չափը՝ 16000 դրամ։

Պարենային (ծայրահեղ) աղքատության գիծը 2019 թվականին կանխատեսվում է 25500 դրամ։

**1.2. Առկա խնդրի առաջարկվող լուծումը**

Հաշվի առնելով վերը նշվածները և կենսաթոշակառուների, ծերության, հաշմանդամության, կերակրողին կորցնելու դեպքում  նպաստառուների շրջանում ծայրահեղ աղքատությունը բացառելու նպատակադրումը՝ առաջարկվում է համապատասխան փոփոխություններ կատարել Հայաստանի Հանրապետության կառավարության 2010 թվականի դեկտեմբերի 30-ի N 1734-Ն և 2013 թվականի դեկտեմբերի 26-ի N 1489-Ն որոշումների մեջ:

**2. Կարգավորման առարկան**

Ներկայացվող նախագծով առաջարկվում է պարտադիր ժամկետային զինվորական ծառայության շարքային կազմի զինծառայողի հաշմանդամության զինվորական կենսաթոշակի չափը երրորդ խմբի հաշմանդամի համար 18000 դրամ և պարտադիր ժամկետային զինվորական ծառայության շարքային կազմի մահացած (զոհված) զինծառայողի ընտանիքի անդամի կերակրողին կորցնելու դեպքում զինվորական կենսաթոշակի չափը 24000 դրամ, ծերության, հաշմանդամության, կերակրողին կորցնելու դեպքում նպաստների չափերը սահմանել 25500 դրամ։ Սահմանվում է նաև, որ որոշումն ուժի մեջ է մտնում 2019 թվականի հունվարի 1-ից։

**3. Իրավական ակտի կիրառման դեպքում ակնկալվող արդյունքը**

Նախագիծն ընդունվելու դեպքում «Պետական նպաստներ մասին» ՀՀ օրենքով 255000 դրամաից պակաս կենսաթոշակ ստացող կենսաթոշակառու, իսկ «Պետական նպաստներ մասին» ՀՀ օրենքով սահմանված ծերության, հաշմանդամության, մեկ կերակրողին կորցնելու դեպքում նպաստները 2019 թվականի հունվարի 1-ից կվճարվեն 25500 դրամի չափով:

**ՏԵՂԵԿԱՆՔ**

**«Հայաստանի Հանրապետության կառավարության 2013 թվականի դեկտեմբերի 26-ի N 1489-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման առնչությամբ այլ իրավական ակտերում փոփոխություններ կամ լրացումներ կատարելու անհրաժեշտության բացակայության մասին**

«Հայաստանի Հանրապետության կառավարության **2013 թվականի դեկտեմբերի 26-ի N** 1489-Նորոշման մեջ փոփոխություններ կատարելու մասին» ՀՀ կառավարության որոշման ընդունման առնչությամբ այլ իրավական ակտերում փոփոխություններ կամ լրացումներ կատարելու անհրաժեշտություն չկա:

**ՏԵՂԵԿԱՆՔ**

**«Հայաստանի Հանրապետության կառավարության 2013 թվականի դեկտեմբերի 26-ի N 1489-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունման առնչությամբ Հայաստանի Հանրապետության պետական բյուջեում ծախսերի և եկամուտների էական ավելացման կամ նվազեցման բացակայության մասին**

«Հայաստանի Հանրապետության կառավարության **2013 թվականի դեկտեմբերի 26-ի N** 1489-Նորոշման մեջ փոփոխություններ կատարելու մասին» ՀՀ կառավարության որոշման նախագծի ընդունման դեպքում 2019 թվականի ՀՀ պետական բյուջեի ծախսերը կավելանան շուրջ 6,03 մլրդ դրամով (տե'ս նաև կից տեղեկանքը)։

|  |  |  |  |  |
| --- | --- | --- | --- | --- |
| Տեսակ | Թիվ | Չափ | Աճ | Ծախս |
| 01.06.2018թ.(փաստացի) | 01.06.2019թ.(կանխատես) | 2018թ. | 2019թ. | դրամ | % | 2018թ. | 2019թ. |
| Ծերության | 4966 | 5816 | 16000 | 25500 | 9500 | 59 | 953,472,000  | 1,779,573,600 |
| Կերակրող կրոցրած | 11770 | 11974 | 16992 | 25500 | 8508 | 58 | 2,399,950,080  | 3,806,588,398 |
| Հաշմանդամության | 45756 | 45756 |   |   | 0 |  | -  |  |
| 1 խումբ | 10783 | 10783 | 21500 | 25500 | 3500 | 19 | 2,782,014,000  | 3,299,598,000 |
| 2 խումբ | 14121 | 14121 | 19000 | 25500 | 6500 | 34 | 3,219,588,000  | 4,321,026,000 |
| 3 խումբ | 20852 | 20852 | 16000 | 25500 | 9500 | 59 | 4,003,584,000  | 6,380,712,000 |
| Ընդամենը\* | 62492 | 63546 |   |  |  |  | 13,358,608,080  | 19,587,497,998 |

\* 2019 թվականի ծախսը ներառում է նաև թվի ավելացմամբ պայմանավորված անհրաժեշտ լրացուցիչ միջոցները

ՏԵՂԵԿԱՆՔ

Ծերության, հաշմանդամության և կերակրողին կորցնելու դեպքում նպաստների չափը 25500 դրամ սահմանելու արդյունքների վերաբերյալ

2018 թվականի հունվար-հունիս ժամանակահատվածում (5 ամսում) նպաստառուների թիվը նվազել է 532-ով, ընդ որւմ.

1. ծերության նպաստառուների թիվն ավելացել է 354-ով,
2. կերակրողին կորցնելու դեպքում նպաստառուների թիվն ավելացել է 85-ով,
3. հաշմանդամության նպաստառուների թիվը նվազել է 971-ով։

|  |  |  |
| --- | --- | --- |
|  |  | Թիվ |
| 01.01.2018թ.(փաստացի) | 01.06.2018թ.(փաստացի) | 01.06.2019թ.(կանխատես) |
| 1 | Ծերության | 4612 | 4966 | 5816 |
| 2 | Կերակրող կրոցրած | 11685 | 11770 | 11974 |
| 3 | Հաշմանդամության | 46727 | 45756 | 45756 |
| 3.1 | 1 խումբ | 10965 | 10783 | 10783 |
| 3.2 | 2 խումբ | 14356 | 14121 | 14121 |
| 3.3 | 3 խումբ | 21406 | 20852 | 20852 |
| 4 | Ընդամենը | 63024 | 62492 | 63546 |

**Վերը նշված իրողությունների շրջանակներում կանխատեսվում է նպաստառուների թվի աճ։**

**Նպաստի չափը աղքատության ստորին գծի չափով՝ 25500 դրամ սահմանելու շնորհիվ** ծերության և կերակրողին կորցնելու դեպքում նպաստների չափերը կաճեն 9500 դրամով կամ 59 տոկոսով (16000 դրամի փոխարեն` 25500 դրամ)։

Հաշմանդամության նպաստի չափը կաճի.

1. 1-ին խմբի դեպքում՝ 3500 դրամով կամ 19 տոկոսով (21500 դրամի փոխարեն` 25500 դրամ),
2. 2-րդ խմբի դեպքում՝ 6500 դրամով կամ 34 տոկոսով (19000 դրամի փոխարեն` 25500 դրամ),
3. 3-րդ խմբի դեպքում՝ 9500 դրամով կամ 59 տոկոսով (16000 դրամի փոխարեն` 25500 դրամ)։

**Այս դեպքում նպաստների վճարման համար անհրաժեշտ լրացուցիչ միջոցները կկազմեն շուրջ 6,03 մլրդ դրամ։**

**ՏԵՂԵԿԱՆՔ**

**«Հայաստանի Հանրապետության կառավարության 2010 թվականի դեկտեմբերի 30-ի N 1734-Ն որոշման մեջ փոփոխություն և լրացում կատարելու մասին» ՀՀ կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման բացակայության մասին**

|  |  |  |  |
| --- | --- | --- | --- |
| **Ցուցանիշ, 25500 դրամ** | **Կենսաթոշակառուների թիվ** | **Ծախս, տարեկան, լրացուցիչ** | **Միջին ամսական ավելացում** |
| Զինկենաթոշակներ (ՍԱԾ) | 524 | 47,160,000 | 7,500 |
| Զինկենաթոշակներ (ուժային) | 3,448 | 177,136,524 | 4,281 |
| Ընդամենը | 3,972 | 224,296,524 | 11,781 |